Broj: 711-I-1349-M-247/22-02-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Marije Mikelin, ravnateljice Zdravstvene ustanove Ljekarne Šibenik,** za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

1. **Obveznica Marija Mikelin, ravnateljica Zdravstvene ustanove Ljekarne Šibenik, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a.**
2. **Ukoliko bi obveznica, uz navedenu dužnost u zdravstvenoj ustanovi povremeno obavljala poslove farmaceuta suradnika u trajanju do 8 – 10 sati tjedno te bi isto bilo navedeno u njenom ugovoru o radu, ne bi bilo u suprotnosti sa odredbama ZSSI-a da temeljem obavljanja ovih poslova ostvaruje primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

 Obrazloženje

Zahtjev za davanjem mišljenja Povjerenstva podnijela je Marija Mikelin, ravnateljice Zdravstvene ustanove Ljekarne Šibenik. U knjigama ulazne pošte Povjerenstva zahtjev je zaprimljen 2. svibnja 2022. pod poslovnim brojem 711-U-4601-M-247/22-01-3, povodom kojeg se vodi predmet broj M-247/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Marija Mikelin povodom obnašanja dužnosti ravnateljice Zdravstvene ustanove Ljekarne Šibenik, kojoj je jedini osnivač Šibensko-kninska županija, zakonski obveznik.

Uvidom u podatke povijesnog izvatka za navedenu ustanovu, utvrđeno je da je Marija Mikelin odlukom Upravnog vijeća ustanove od 29. studenoga 2021. imenovana za vršiteljica dužnosti ravnatelja Zdravstvene ustanove Ljekarne Šibenik te da odlukom Upravnog vijeća ustanove od 18. veljače 2022. imenovana za ravnateljicu iste.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da je 18. veljače 2022. godine izabrana za ravnateljicu Zdravstvene ustanove Ljekarne Šibenik, te de je sklopila ugovor o radu s ustanovom za obavljanje dužnosti ravnatelja te je tom prilikom ugovoreno da u okviru redovitog radnog vremena može obavljati i poslove svog dosadašnjeg radnog mjesta - farmaceut suradnik - magistar farmacije, iz osnovnog ugovora o radu.

Obveznica navodi da vezano za ZSSI/21 te očitovanje Povjerenstva od 11. veljače 2022., Broj: 711-I-360-P-80/22-05-17, upućeno direktoru Udruge poslodavaca u zdravstvu Hrvatske, traži mišljenje bi li mogla na temelju tog drugog posla farmaceuta suradnika primiti božićnicu, regres, dar za dijete, stimulaciju i druge dodatne naknade, te što znači „povremeno obavljanje poslova", tj. koliko je radnih sati minimalno potrebno i maksimalno dopušteno da bi se smatralo da povremeno obavlja poslove farmaceuta i računa li se to na dnevnoj, tjednoj, mjesečnoj ili godišnjoj osnovi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Smjernica Povjerenstva od 31. siječnja 2022. donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom sud tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. ZSSI/11-a, već primitcima dodatnih naknada za poslove obnašanja javnih dužnosti zabranjenih člankom 7. točkom d) ZSSI/11-a.

Radi se u svim primicima koji se ostvaruju uz primanje plaće za obnašanje javne dužnosti, a ne predstavljaju stvarne troškove za njezino obnašanje, već dodatnu naknadu.

S obzirom da su odredbe ZSSI/11-a („Narodne novine“ broj 26/11., 12/12., 126/12., 48/13., 57/15. i 98/19) na istovjetan način u članku 4. stavku 1., odnosno članku 7. točki d) propisivale što se smatra plaćom dužnosnika kao i zabranu primitka dodatne naknade na koji je to propisano u članku 5. stavku 1. točki 2. ZSSI/21-a te u članku 7. točki d) ZSSI/21-a, obrazloženje iz ove presude primjenjuje se u cijelosti na obveznike iz članka 3. ZSSI/21-a.

Stoga Marija Mikelin, ravnateljica Zdravstvene ustanove Ljekarne Šibenik, ne može uz plaću za obnašanje navedene javne dužnosti primati i božićnicu, regres i dar za dijete, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Ukoliko obveznica profesionalno obnaša dužnost ravnateljice zdravstvene ustanove mogla bi za vrijeme obnašanja iste dužnosti u ustanovi povremeno obavljati druge poslove farmaceuta suradnika, sukladno članku 17. stavku 2. ZSSI-a, pri čemu se ukazuje obveznici da bi se obavljanja drugih poslova u trajanju do 8-10 sati tjedno smatralo njihovim povremenih obavljanjem, a ako bi se radilo o većem broju sati, bila bi dužna zatražiti prethodnu suglasnost za njihovo obavljanje istodobno s profesionalnim obnašanjem dužnosti ravnateljice, sukladno članku 17. stavku 2. ZSSI/21-a.

Nadalje, ako povodom obavljanja tih drugih poslova ostvaruje pravo na primitke božićnice, regresa i sl. te bi obavljanje drugih poslova bilo navedeno u njenom ugovoru o radu, mogla bi temeljem njihova obavljanja primiti ove dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, slijedom čega se ne bi radilo o dodatnoj naknadi za poslove obnašanja javne dužnosti.

Dinamiku obavljanja drugih poslova istovremeno s obnašanjem dužnosti ravnatelja treba urediti aneksom ugovora o radu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Marija Mikelin, elektronička dostava
2. Objava na internetskoj stranici Povjerenstva
3. Pismohrana